KIRJALLINEN KYSYMYS P-0974/02 esittäjä(t): Brian Crowley (UEN) komissiolle. Madagaskarin kriisi.



Virallinen lehti nro 309 E , 12/12/2002 s. 0066 - 0067



KIRJALLINEN KYSYMYS P-0974/02 esittäjä(t): Brian Crowley (UEN) komissiolle (3. huhtikuuta 2002) Aihe: Madagaskarin kriisi Puheenjohtajavaltio antoi 22. marraskuuta 2001 Euroopan unionin puolesta julkilausuman Madagaskarin presidentinvaaleista. Puheenjohtajavaltio totesi seuranneensa kiinnostuneena ja tarkkaan 16. joulukuuta 2001 pidettyjen presidentinvaalien valmisteluja ja järjestämistä. Se oli myös tyytyväinen siihen, että malagassiviranomaiset sitoutuivat varmistamaan, että vaalit toimitetaan demokraattisia menettelyjä noudattaen. Voiko komissio nyt antaa päivitetyn arvionsa Madagaskarin vaalien jälkeisestä tilanteesta ottaen huomioon edellä mainitun julkilausuman ja 25. toukokuuta 1998 hyväksytyn yhteisen kannan, jossa korostetaan, että Euroopan unioni pitää erittäin tärkeänä ihmisoikeuksien, demokraattisten periaatteiden, oikeusvaltion ja hyvän hallintotavan seurantaa Afrikassa? Voiko komissio lisäksi antaa lausunnon väitetystä korruptiosta Madagaskarilla ja verovapaan vyöhykkeen toimimisesta halvan työvoiman alueena? Voiko komissio vielä lopuksi kertoa pääpiirteissään, mitä toimia ja uusia aloitteita Euroopan unioni toteuttaa ja voi toteuttaa tulevaisuudessa vahvan demokratian ja talouden kehittämisen turvaamiseksi Madagaskarilla? Poul Nielsonin komission puolesta antama vastaus (7. toukokuuta 2002) Komissio seuraa tarkkaan tilanteen kehittymistä Madagaskarissa. Se pahoittelee väkivaltaa, joka leimahti joulukuussa 2001 pidettyjen presidentinvaalien jälkiseurauksena. Komissio tukee Afrikan yhtenäisyysjärjestön (OAU) ja Yhdistyneiden Kansakuntien välitysponnisteluja ja on antanut julkilausumia, joissa osapuolia kehotetaan demokraattiseen vuoropuheluun ja maltillisuuteen. Komissio on tietoinen vaaleihin liittyvistä ristiriidoista: paikallisten kansalaisjärjestöjen ja kirkon edustajien yhteenliittymä tarkkaili vaaleja mutta julkaisi vain osan tuloksista, jotka olivat ristiriidassa virallisten tietojen kanssa. Vallitsevissa olosuhteissa EU suhtautuu 22. huhtikuuta antamassaan julkilausumassa myönteisesti kahden ehdokkaan Dakarissa 18. huhtikuuta allekirjoittamaan sopimukseen. Kyseiset ehdokkaat sopivat siirtymäkauden sovintohallituksen muodostamisesta ja kansanäänestyksestä, joka järjestettäisiin YK:n, OAU:n, EU:n ja kansainvälisen yhteisön avustuksella kuuden kuukauden kuluessa, jos selvää voittajaa ei ilmaannu joulukuisten presidentinvaalien äänten uudelleenlaskennan tuloksena. Tällä sopimuksella saavutetut tulokset vastaavat Euroopan unionin tavoitteita, joita ovat yhteiskuntarauhan ja demokratian periaatteiden palauttaminen maahan sekä poliittisen ratkaisun löytäminen kriisiin. Euroopan unioni on valmis tarjoamaan poliittista ja teknistä tukea sopimuksen täytäntöön panemiseksi ja osallistumaan uusien vaalien järjestämiseen muun muassa lähettämällä kansainvälisiä tarkkailijoita. Lisäksi Euroopan unioni voi sopimuksen ansiosta jatkaa avustus- ja yhteistyöohjelmiensa toteutusta. Korruptio on ongelma. Myös tästä syystä oikeuslaitoksen uudistaminen on katsottu ratkaisevan tärkeäksi ja yhdeksännen Euroopan kehitysrahaston (EKR) maaohjelmasta onkin tarkoitus rahoittaa tätä koskeva ohjelma. Verovapaalla alueella työskenteli vuonna 2001 noin 110 000 henkilöä. Poliittisesta tilanteesta johtuen arvioidaan, että vuoden 2002 lopussa alueella työskentelisi ainoastaan 30 000 henkilöä. Verovapaan alueen palkat ovat suuremmat kuin Madagaskarissa keskimäärin maksettavat palkat. Kehitysyhteistyöaloitteista todettakoon, että komissio hyväksyi marraskuussa 2001 yhdeksänteen EKR:ään liittyvän maakohtaisen strategian ja maaohjelman Madagaskarin osalta, mutta niiden allekirjoittaminen on viivästynyt poliittisen kriisin takia. Madagaskarille varattu määräraha on 327 miljoonaa euroa. Liikenne ja maaseudun kehittäminen ovat tulevaisuuden yhteistyöohjelmien painopistealoja. Myös oikeusvaltion ja hyvän hallintotavan lujittamista ja erityisesti oikeuslaitoksen uudistamista on tarkoitus käsitellä.